Tagħlim mill-istorja ta' Iżrael Maskil. Ta' Asaf. Poplu tiegħi, agħtu widen għal-liġi tiegħi, iftħu widnejkom għal kliem fommi. Niftaħ fommi biex inxandar kliem l-għerf; nitkellem fuq ħwejjeġ moħbija mill-qedem . Dak li smajna u tgħallimna, dak li qalulna missirijietna, aħna ma naħbuhx lil uliedhom, iżda nxandruh lin-nisel ta' warajhom: tifħir il-Mulej u l-qawwa tiegħu, u l-għeġubijiet li għamel. Waqqaf drawwa b'tifkira għall-poplu ta' Ġakobb, għamel liġijiet għal Iżrael; u ordna lil missirijietna biex jgħallmuhom lil uliedhom, ħalli jkun jafhom in-nisel ta' warajhom; u l-ulied li jitwieldu minnhom jgħarrfuhom ukoll lil uliedhom, biex f'Alla jqiegħdu t-tama tagħhom; ma jinsewx l-għemejjel ta' Alla, iżda jħarsu l-kmandamenti tiegħu; u ma jkunux bħal missirijiethom, nies ta' ras iebsa li b'xejn ma tisma', li qalbhom kienet bla mistrieħ, u ruħhom lejn Alla infidila. Ulied Efrajm , imħarrġa fl-ark, treġġgħu lura f'jum it-taqbida; ma ħarsux il-patt ta' Alla, ma ridux jimxu fuq il-liġi tiegħu. Insew l-għemejjel tiegħu u l-għeġubijiet li kien uriehom: l-għeġubijiet li għamel quddiem missirijiethom f'art l-Eġittu, fir-raba' ta' Sogħan . Feraq il-baħar biex għaddiehom minnu, l-ilmijiet bħal ħitan waqqaf; mexxiehom bi sħaba binhar, u b'ħuġġieġa ta' dawl billejl. Xaqqaq il-blat fid-deżert, sqiehom bħal b'baħar tal-ilma; ħareġ il-gliegel mill-blata, ġerra bħax-xmajjar l-ilma. Iżda huma kontrih komplew dinbu, qamu kontra Alla fid-deżert. Ġarrbu lill-Għoli f'qalbhom, billi talbuh l-ikel li xtaqu. Tkellmu kontra Alla, u qalu: "Jista' Alla jħejji mejda fid-deżert? Hu ħabat il-blat, u l-ilma ħareġ, widien tal-ilma gelglu; ma jistax jagħti ħobż ukoll, jew iħejji laħam għall-poplu tiegħu?" Għal dan il-kliem għadab il-Mulej; tkebbes in-nar għal Ġakobb, u s-saħna tiegħu xegħlet għal Iżrael. Għax huma ma emmnux lil Alla, ma ttamawx fl-għajnuna tiegħu. Imma hu ordna s-sħab fl-għoli, u fetaħ bwieb is-smewwiet; u xita ta' manna bagħtilhom x'jieklu, tahom il-qamħ mis-sema. Kull wieħed kiel il-ħobż tal-qalbenin , ikel bix-xaba' bagħtilhom. Tella' r-riħ ilvant fis-smewwiet, ħareġ ir-riħ isfel b'qawwietu. Xita ta' laħam bħat-trab bagħtilhom, għasafar bħar-ramel tal-baħar; u waqqagħhom f'nofs it-tined tagħhom, madwar l-għerejjex fejn kienu jgħammru. Huma kielu u xebgħu għalkollox, għax hu tahom kemm kienu xtaqu. Anqas laħqu temmew xewqithom, kienu għadhom bl-ikel f'ħalqhom, xħin il-Mulej raġa' inkorla għalihom; qatlilhom l-aħjar nies tagħhom, iż-żgħażagħ ta' Iżrael mal-art xeħtilhom. B'danakollu baqgħu jidinbu, ma emmnux fl-għeġubijiet tiegħu. U temm ħajjithom f'nifs wieħed, is-snin tagħhom b'mewt għal għarrieda. Imbagħad kienu jfittxuh meta kien jeqridhom, kienu jindmu u jfittxu 'l Alla bil-ħerqa; kienu jiftakru li Alla l-blata tagħhom, Alla l-Għoli l-feddej tagħhom. Imma kienu jqarrqu bih bi kliemhom, kienu jigdbulu bi lsienhom. Għax qalbhom ma kinitx sewwa miegħu, ma kinux fidili mal-patt tiegħu. Iżda hu kien iħenn u jaħfrilhom il-ħtija, ma kienx jasal biex jeqridhom; ħafna drabi kien iżomm il-korla, ma kienx jixgħel qilltu kollha. Kien jiftakar li bnedmin huma, bħal żiffa li tgħaddi u ma terġax lura. Kemm-il darba qamu kontrih fid-deżert, kemm-il darba nikktuh fl-art niexfa! Kienu jerġgħu jġarrbu lil Alla, u jħeġġu l-korla tal-Qaddis ta' Iżrael. Ma kinux jiftakru f'għemil idejh, fil-jum li fdiehom mill-għadu, meta għamel il-mirakli fl-Eġittu, l-għeġubijiet fir-raba' ta' Sogħan. Bidel f'demm ix-xmajjar tagħhom, ma setgħux jixorbu min-nixxigħat tagħhom. Bagħtilhom dubbien li qeridhom, u żrinġijiet li ħarbtuhom. Telaq għad-dud l-uċuħ tar-raba', u għall-ġradijiet ix-xogħol ta' idejhom. Ħarbtilhom bis-silġ id-dwieli tagħhom, u s-siġar tat-tin bil-ġlata. Qered bis-silġ il-bhejjem tagħhom, u bis-sajjetti l-imrieħel tagħhom. Fetaħ għal fuqhom qawwet qilltu, is-saħna, l-għadab u l-hemm. Bagħtilhom l-anġli tal-ħsara, u witta t-triq għall-għadab tiegħu. Ma ħafrilhomx il-mewt, imma telaqhom għall-pesta. Qatel l-ulied il-kbar fl-Eġittu, l-ewwel frott ta' rġulithom fl-għerejjex ta' Ħam. U ħareġ bħal nagħaġ il-poplu tiegħu, bħal merħla fid-deżert mexxiehom. Qegħedhom fiż-żgur, u ma beżgħux; imma l-għedewwa tagħhom għattiehom il-baħar. U daħħalhom fl-art imqaddsa tiegħu, fuq l-għolja li kisbet il-leminija tiegħu. Keċċa l-ġnus minn quddiemhom, u arthom qassam b'wirt lil Iżrael, fi djarhom daħħal il-poplu tiegħu. Ġarrbu u kiddu lil Alla l-Għoli, ma ħarsux il-kmandamenti tiegħu. Reġgħu lura u naqsu bħal missirijiethom, għawġu triqthom bħal ark li jqarraq bik. Regħxuh fuq l-għoljiet tagħhom, kebbsulu l-għira bl-idoli tagħhom. Sama' b'dan Alla, u nxtegħel bl-għadab, u warrab għalkollox lil Iżrael. Telaq is-santwarju ta' Silo, l-għarix fejn kien jgħammar fost il-bnedmin. Ħalla f'idejn l-għadu l-arka tiegħu, fejn kien hemm il-qawwa u l-glorja tiegħu. Telaq għas-sejf il-poplu tiegħu, ħadha bl-aħrax kontra wirtu. In-nar qered liż-żgħażagħ tagħhom, siket l-għana taż-żwieġ għax-xbejbiet tagħhom. Il-qassisin tagħhom mis-sejf intlaqtu, u ma setgħux jibkuhom ir-romol tagħhom. Qam imbagħad Sidi l-Mulej bħal minn raqda, bħal gwerrier li jqum minn sakra. Laqat fuq wara l-għedewwa tiegħu, tefagħhom fl-għajb għal dejjem. U warrab id-dar ta' Ġużeppi, ma għażilx it-tribù ta' Efrajm; iżda għażel it-tribù ta' Ġuda, u l-għolja ta' Sijon li kien iħobb. Hemm bena s-santwarju tiegħu bħall-ogħla smewwiet, bnieh fis-sod bħall-art għal dejjem. Għażel lil David, qaddej tiegħu, ħadu minn qalb l-imrieħel; minn wara n-nagħaġ bil-ħrief tagħhom ġiebu, biex jirgħa 'l Ġakobb il-poplu tiegħu, u lil Iżrael il-wirt tiegħu. Hu kien jirgħahom b'qalb safja, bil-ħila ta' idejh mexxiehom.